NER ขายบิ๊กล็อต 75 ล้านหุ้น ดึงกองทุนญี่ปุ่น “Daiwa” เข้าถือ 4.87%
NER ขายบิ๊กล็อต 75 ล้านหุ้น ดึงกองทุนญี่ปุ่น "Daiwa" เข้าถือ 4.87%
NER ขายบิ๊กล็อต 75 ล้านหุ้น ดึงกองทุนญี่ปุ่น "Daiwa" เข้าถือ 4.87%
28 ส.ค. 2563

นายชูวิทย์ จึงธนสมบูรณ์ ประธานเจ้าหน้าที่บริหาร บริษัท นอร์ทอีส รับเบอร์ จำกัด (มหาชน) หรือ NER เปิดเผยว่า บริษัทได้รายงานต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ถึงการขายหุ้นให้นักลงทุนสถาบัน คิดเป็น 4.87% ของจำนวนหุ้นทั้งหมด 1,540 ล้านหุ้น โดยเป็นหุ้นในส่วนของนางสาวมธุชา จึงธนสมบูรณ์ ซึ่งเป็นบุตรของนายชูวิทย์ จึงธนสมบูรณ์
ทั้งนี้ ในการรายงานระบุการขายหุ้นของนางสาวมธุชา จึงธนสมบูรณ์ จำนวน 75 ล้านหุ้น ให้แก่ Daiwa Fund Consulting Co.Ltd. นักลงทุนสถาบันจากประเทศญี่ปุ่น เป็นกองทุนยักษ์ใหญ่และเก่าแก่ของประเทศญี่ปุ่น ซึ่งเป็นผลสืบเนื่องมาจากบริษัทได้ไปนำเสนอข้อมูลบริษัทที่ประเทศญี่ปุ่นที่ในช่วงปลายปี 2562 ที่ผ่านมา
สำหรับบริษัทได้รับการติดต่อจากตัวแทนของกองทุน Daiwa หลังจากที่ไปนำเสนอข้อมูลว่า ทางกองทุนต้องการลงทุนระยะยาวในหุ้นของกิจการ โดยมองที่ผลการดำเนินงานที่มีกำไรคงที่และต่อเนื่อง ทั้งยังมองเห็นการทำงานบนพื้นฐานที่ไม่เสี่ยงโดยกลยุทธ์การดำเนินธุรกิจของบริษัท คือการซื้อขายแบบจับคู่วัตถุดิบและยอดสั่งซื้อ (Matching order) ในทุกวัน ไม่มีการกักตุนวัตถุดิบและมองเห็นการเติบโตของกำลังการผลิตที่เพิ่มขึ้นจากโรงงานใหม่ที่เพิ่งแล้วเสร็จ
นอกจากนี้ ยังมองว่าเป็นผลดีต่อบริษัท ในแง่ที่บริษัทได้รับความเชื่อมั่นจากกองทุนขนาดใหญ่ว่าเป็นกิจการที่มีพื้นฐานที่ดี มีการบริหารจัดการที่เป็นที่ยอมรับและทำให้ภาพลักษณ์ของบริษัทดีขึ้นจากการที่มีสถาบันมาลงทุนในหุ้นของบริษัท น่าจะทำให้โครงสร้างผู้ถือหุ้นของกิจการแข็งแรงขึ้น และมั่นใจว่าจะเป็นผลบวกต่อบริษัท
ผู้สื่อข่าวรายงานว่า เมื่อวานนี้ (27 ส.ค. 2563) พบรายการซื้อขายหลักทรัพย์บนกระดานใหญ่ (Big lot) หุ้น NER 1 รายการ จำนวน 75 ล้านหุ้น มูลค่าซื้อขาย 229.50 ล้านบาท  ในราคาเฉลี่ยหุ้นละ 3.06 บาท ต่ำกว่าราคาบนกระดานที่ปิดตลาด 3.38 บาท ลดลง 0.02 บาท หรือปรับลดลง 0.59% มูลค่าซื้อขายทั้งสิ้น 585.79 ล้านบาท โดยเปิดตลาดที่ 3.40 บาท ปรับขึ้นสูงสุด 3.48 บาท และราคาลงต่ำสุด 3.34 บาท
ด้านโครงสร้างผู้ถือหุ้นรายใหญ่ของ NER  5 อันดับแรก ณ วันที่ 30 เม.ย. 2563 ประกอบด้วย
นายชูวิทย์ จึงธนสมบูรณ์ ถือหุ้น 928,035,000 หุ้น หรือคิดเป็น 60.26%,
บริษัท ไทยเอ็นวีดีอาร์ จำกัด ถือหุ้น 34,065,460 หุ้น หรือคิดเป็น 2.21%,
นายสมศักดิ์ ตัณทนาวิวัฒน์ ถือหุ้น 23,000,000 หุ้น คิดเป็น 1.49%,
นายมานิต วัฒนเสน ถือหุ้น 15,400,000 หุ้น หรือคิดเป็น 1% และ
นายชูรัตน์ จึงธนสมบูรณ์ ถือหุ้น 13,373,400 หุ้น หรือคิดเป็น 0.87%